VENDIM
Nr. 343, datë 23.12.2025

MBI PLANIN E INVESTIMEVE TË SHOQËRISË OST SHA 
PËR PERIUDHËN RREGULLATORE 2025–2027

Në mbështetje të neneve 16 dhe 20, germa “e”, të ligjit nr. 43/2015, “Për sektorin e energjisë elektrike”, të ndryshuar; të nenit 90, të ligjit nr. 44/2015, “Kodi i Procedurës Administrative të Republikës së Shqipërisë”; si dhe nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 23.12.2025, pasi shqyrtoi relacionin e përgatitur nga Grupi i Punës me nr. 3103 prot., datë 19.12.2025, “Mbi mbylljen e procedurës për shqyrtimin e planit të investimeve të shoqërisë ‘OST’ sh.a. për periudhën rregullatore 2025–2027”,
konstatoi se:
- Shoqëria “OST” sh.a., me shkresën nr. 6943 prot., datë 10.10.2024 (protokolluar në ERE me nr. 2098 prot., datë 11.10.2024), ka depozituar kërkesën për shqyrtimin dhe miratimin e “Planit të investimeve për periudhën rregullatore 2025–2027”, në kuadër të aplikimit për miratimin e tarifës së shërbimit të transmetimit të energjisë elektrike për të njëjtën periudhë.
- Bordi i ERE-s, me vendimin nr. 247, datë 18.11.2024, vendosi fillimin e procedurës administrative për shqyrtimin e planit të investimeve të shoqërisë “OST” sh.a. për periudhën rregullatore 2025–2027 dhe i kërkoi shoqërisë depozitimin e dokumentacionit të plotë, në përputhje me kërkesat e përcaktuara në “Rregulloren për procedurat e paraqitjes dhe miratimit të planit të investimeve për operatorët e transmetimit dhe të shpërndarjes së energjisë elektrike”, miratuar me vendimin e Bordit të ERE-s nr. 135, datë 6.9.2017.
- Me shkresën nr. 2098/5 prot., datë 20.11.2024, ERE ka njoftuar “OST” sh.a. për vendimin nr. 247/2024 dhe ka kërkuar plotësime, duke evidentuar si mangësi: mungesën e analizave të detajuara mbi efektivitetin dhe koston e ulët të investimeve (paraqitur deklarime të përgjithshme); mospërfshirjen e sqarimeve/provave që demonstrojnë lidhjen e drejtpërdrejtë të projekteve/zërave me sigurinë dhe qëndrueshmërinë e sistemit elektroenergjetik; mosplotësimin e detyrimit për publikim dhe konsultim publik të planit, sipas nenit 6, germa “f”, të rregullores nr. 135/2017; mungesën e analizave kosto–përfitim (përfitime vetëm deklarative), si dhe mosdorëzimin e studimeve të fizibilitetit, studimeve të impaktit në mjedis dhe dokumentacionit mbi të drejtat pronësore/të shfrytëzimit, ndonëse ishte paraqitur tablo kohore e komisionimit.
- OST sh.a., me korrespondencën nr. 6943/2 prot., datë 5.12.2024 (protokolluar në ERE me nr. 2098/7 prot., datë 10.12.2024), ka depozituar përgjigje, pas shqyrtimit të së cilës ERE konstatoi se një pjesë e kërkesave vijonin të mbeteshin të paplotësuara.
- Me shkresën nr. 1952 prot., datë 3.4.2025 (protokolluar në ERE me nr. 1470 prot., datë 7.4.2025), shoqëria OST sh.a. ka paraqitur një kërkesë të re për miratimin e “Planit të investimeve për vitin 2025 dhe periudhën 2026–2028”, duke sqaruar më pas se kjo kërkesë kishte për qëllim përditësimin e planit të investimeve për periudhën 2025–2027, për shkak të ndryshimeve të projekteve të planifikuara.
- Referuar nenit 75, pika 4, të ligjit nr. 43/2015, si dhe nenit 7, pika 1 dhe nenit 11, pika 1, të rregullores nr. 135/2017, “Rregullores së procedurave të paraqitjes dhe miratimit të planit të investimeve nga operatorët e transmetimit dhe shpërndarjes së energjisë elektrike”, “OST” sh.a. duhet të përgatisë planet e investimeve sipas periudhave të rregullimit dhe për çdo vit pasardhës në të njëjtën kohë me aplikimin për tarifë; në këtë kuadër, ERE me shkresën nr. 1470/1 prot., datë 16.6.2025, i ka kërkuar shoqërisë sqarime për bazën ligjore të kërkesës së re dhe informacion shtesë për çështjet e mbetura të paplotësuara.
- “OST” sh.a., me shkresën nr. 1952/2 prot., datë 30.6.2025, ka sqaruar se plani 2025 dhe 2026–2028 është në funksion të përditësimit të “Planit 2025–2027”, për shkak të ndryshimeve të projekteve; megjithatë, ERE konstatoi se: analizat kosto–përfitim vijuan të mos paraqiteshin (përfitime vetëm deklarative); detyrimi sipas nenit 6, germa “f”, i rregullores nr. 135/2017, mbeti pjesërisht i paplotësuar, pasi nga verifikimi në faqen elektronike të shoqërisë u konstatua se plani i investimeve nuk ishte i publikuar; të dhënat/analizat e detajuara mbi efektivitetin dhe koston e ulët të investimeve vijuan të mungonin, pasi shoqëria u shpreh në formë deklarative duke cituar dokumentet/objektivat, pa paraqitur analiza teknike.
- ERE ia adresoi sërish shoqërisë “OST” sh.a. kërkesat e konsideruara të paplotësuara ose pjesërisht të plotësuara me shkresën nr. 1470/2 prot., datë 16.9.2025 dhe “OST” sh.a., me shkresën nr. 1952/4 prot., datë 23.9.2025 (protokolluar në ERE me nr. 1470/3 prot., datë 25.9.2025), ka sqaruar se për kërkesat e ERE-s ishte përgjigjur me korrespondencën nr. 1952/2 prot., datë 30.6.2025.
- Sipas nenit 12, pika 1, të rregullores nr. 135/2017, informacioni i paraqitur në planin e investimeve përdoret nga ERE për përcaktimin e Bazës së Rregulluar të Aseteve (RAB); në kushtet kur procedura e miratimit të planit 2025–2027 ishte ende në proces, u konsiderua që në RAB për periudhën 2025–2027 të pranohen vlerat e paraqitura në dokumentacionin e depozituar, duke pasur parasysh se, sipas pikës 4.2.6, të nenit 7 të “Metodologjisë së llogaritjes së tarifave të transmetimit” (vendimi i Bordit nr. 180, datë 8.11.2017), në RAB përfshihen vetëm investime në nivele të aprovuara nga ERE; për rrjedhojë, nëse projektet e marra në konsideratë në tarifën e transmetimit të miratuar me vendimin nr. 279, datë 16.12.2024, ndryshojnë nga sa propozuar, ERE do të rishikojë CAPEX-in në periudhën pasardhëse dhe do të aplikojë korrektimet rregullatore bazuar në realizimin faktik të investimeve dhe njohjen e aseteve të futura në operim për çdo vit, sipas praktikës së mëparshme rregullatore.
- Neni 8 i rregullores nr. 135/2017, përcakton kërkesa, lidhur me përputhshmërinë e planit të investimeve me planin 10-vjeçar të zhvillimit të rrjetit të transmetimit. Bordi i ERE-s, me vendimin nr. 212, datë 28.12.2017, ka miratuar planin dhjetëvjeçar 2015–2025 të “OST” sh.a., të përditësuar me vendimet nr. 228/2019 dhe nr. 125/2021, dhe viti 2025 përkon me përfundimin e këtij plani.
- ERE, me shkresat nr. 1907 prot., datë 19.6.2025 dhe nr. 1907/1 prot., datë 15.9.2025, i ka kërkuar “OST” sh.a. depozitimin pa vonesë të Planit të Zhvillimit të Rrjetit të Transmetimit për periudhën 2026–2035, ku përfshihen edhe investimet e planifikuara për vitet 2026 dhe 2027.
- Bordi i ERE, me vendimin nr. 279, datë 16.12.2024, vendosi mbi miratimin e tarifës së shërbimit të transmetimit të energjisë elektrike për periudhën rregullatore 1 janar 2025–31 dhjetor 2027, prej 0.85 lekë/kwh.
- Në rast se projektet e planifikuara nga “OST” sh.a., për periudhën rregullatore 2025–2027, të marra në konsideratë nga ERE në përcaktimin e tarifës së transmetimit, të miratuar me vendimin e Bordit nr. 279, datë 16.12.2024, do të kenë ndryshime nga sa propozuar nga shoqëria “OST” sh.a., ERE do të konsiderojë rishikimin e CAPEX-it, lidhur me investimet që priten të realizohen nga “OST” sh.a., në periudhën pasardhëse. 
[bookmark: _GoBack]- Duke qenë se viti 2025 shënon dhe fundin e Planit të Zhvillimit të Rrjetit të Transmetimit për periudhën 2015–2025, vlerësohet se shoqëria duhet të paraqesë në ERE një raport mbi realizimin faktik të investimeve të parashikuara për këtë periudhë 10-vjeçare, në të cilin të përfshihen dhe sqarimet përkatëse mbi projektet e shtyra ose të parealizuara, në rast se ka të tilla.
- Në këto rrethana dhe në zbatim të kuadrit ligjor e rregullator në fuqi, vlerësohet se procedura administrative e nisur me vendimin nr. 247, datë 18.11.2024, duhet të përfundojë, ndërsa “OST” sh.a. duhet të vijojë me përgatitjen dhe paraqitjen pranë ERE-s të Planit të Zhvillimit të Rrjetit të Transmetimit për periudhën 2026–2035, në përputhje të plotë me ligjin nr. 43/2015 dhe rregulloren nr. 135/2017.
- Në përputhje me nenin 90, të ligjit nr. 44/2015, “Kodi i Procedurës Administrative të Republikës së Shqipërisë”, organi publik deklaron të përfunduar procedurën administrative pa marrë një vendim përfundimtar mbi themelin e çështjes, kur objekti për të cilin është nisur procedura apo qëllimi i saj është bërë i pamundur. Në këto rrethana, vlerësohet se janë përmbushur kushtet ligjore për përfundimin e procedurës.
Për gjithë sa më sipër, Bordi i ERE-s

VENDOSI:

1. Përfundimin e procedurave për shqyrtimin e Planit të Investimeve të shoqërisë “OST” sh.a., për vitin 2025–2027.
2. Shoqëria “OST” sh.a. duhet të depozitojë në ERE jo më vonë se muaji dhjetor 2026 Planin e Zhvillimit të Rrjetit të Transmetimit për Periudhën 2026–2035. 
3. Drejtoria e Tarifave dhe Çmimeve të njoftojë shoqërinë “OST” sh.a., Ministrinë e Infrastrukturës dhe Energjisë, dhe palët e interesit për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR
Petrit Ahmeti

3

